Din is-sena, għall-Membru Parlamentari Ewropew David Casa, l-anniversarju tal-qtil ta' Daphne Caruana Galizia se jkollu sinifikat akbar minn tas-soltu. Dan għaliex il-Ħamis 14 t'Ottubru, il-Parlament Ewropew se jkun qiegħed jagħti l-premju ta' Daphne Caruana Galizia għall-ġurnaliżmu għall-ewwel darba. L-MPE Casa ħadem mal-grupp tal-Informazzjoni u Kommunikazzjoni fi ħdan il-Parlament Ewropew biex dan il-premju jsir realtà. Ir-rebbieħ tal-premju ntagħżel minn grupp ta' individwi li għandhom esperjenza fil-qasam tal-midja. Għalkhemm dan il-premju se jingħata għall-ewwel darba, kien hemm nominazzjonijiet minn kull stat membru barra wieħed. L-MPE Casa qal li dan il-premju huwa importanti mhux biss għax ifakkar il-legat ta' Daphne Caruana Galizia, imma għax jibgħat messaġġ b'saħħtu lill-ġurnalisti li l-Parlament Ewropew jappoġjahom. "Inħares 'il quddiem biex dan il-premju jibqa' jingħata fis-snin li ġejjin," huwa żied jgħid. Dan il-premju ser jingħata waqt ċerimonja fil-kamra għall-ġurnalisti fil-Parlament Ewropew fi Brussel nhar il-Ħamis f'Nofsinhar.. Din iċ-ċerimonja se tittella b'mod hybrid, u se tkun indirizzata mill-President tal-Parlament Ewropew David Maria Sassoli. Fis-16 ta' Ottubru 2017, Caruana Galizia nqatlet viċin darha f'bomba fil-karozza tagħha. Dan il-qtil kien ikkundanat mill-komunità lokali u internazzjonali. F'Diċembru 2017, tlett irġiel kienu arrestati b'rabta mal-bomba. Il-pulizija arrestaw lil Yorgen Fenech, l-allegat sid tal-kumpanija 17 Black, fl-20 ta Novembru 2019 b'rabta mal-qtil ta' Caruana Galizia. Inkjesta indipendenti sabet li l-istat kien responsabbli għall-qtil ta Caruana Galizia għaliex ħoloq kultura ta' impunità. Dan ir-rapport saħaq li l-istat kellu jipproteġi lil Caruana Galizia. Dan l-artiklu jifforma parti minn sensiela jisimha Ewropej. Din parti minn inizjattiva ta' tliet organizzazzjonijiet tal-aħbarijiet, iffinanzjata mill-Parlament Ewropew biex iqarreb iċ-ċittadini Maltin max-xogħol tal-PE u jżommhom infurmati fuq is-suġġetti li jmissulhom il-ħajja ta' kuljum. Dawn l-artikli jirriflettu l-veduti tal-awtur. Il-Parlament Ewropew mhuwiex responsabbli għall-użu li jista' jsir mill-informazzjoni hawn provduta Ewropej Dan it-tagħrif twassal mill-Proġett Ewropej. .td_uid_3_61667646c4a03_rand.td-a-rec-img{text-align:left}.td_uid_3_61667646c4a03_rand.td-a-rec-img img{margin:0 auto 0 0}